Odločba Sveta

z dne 28. marca 1996

o določitvi niza ukrepov, katerih cilj je ustvariti ugodnejše okolje za razvoj vseevropskih omrežij na področju energetike

(96/391/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti tretjega pododstavka člena 129d Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

ob upoštevanju mnenja Odbora regij [3],

v skladu s postopkom iz člena 189c Pogodbe [4],

ker je ustvarjanje ugodnejšega okolja za razvoj vseevropskih energetskih omrežij del širšega okvira ukrepov v smislu člena 129c Pogodbe ter je predvideno z Odločbo št. 1254/96/ES Evropskega parlamenta in Sveta z dne 5. junija 1996 o določitvi niza smernic za vseevropska energetska omrežja [5];

ker je za vzpostavitev notranjega energetskega trga treba vključiti ukrepe v splošno energetsko strategijo, ki ne določa le glavnih meril in ciljev Skupnosti na tem področju, ampak tudi bolj podrobno opredeljuje pogoje za liberalizacijo trga z energetskimi proizvodi;

ker morata ustanovitev in razvoj vseevropskih omrežij na področju energetike prispevati k znižanju stroškov preskrbe z energijo ter tako prispevati k višji stopnji gospodarske rasti in višji zaposlenosti ter povečati konkurenčnost evropskega gospodarstva;

ker mora biti oblikovanje ugodnejšega okolja usmerjeno predvsem k spodbujanju tehničnega sodelovanja med subjekti, pristojnimi za omrežja, ter k pospeševanju izvajanja postopkov za izdajanje dovoljenj, ki se uporabljajo za omrežne projekte v državah članicah, z namenom zmanjšanja zamud;

ker je treba zaradi pospešitve uresničevanja projektov skupnega interesa, opredeljenih z Odločbo št. 1254/96/ES, Skupnosti omogočiti, da skladno z uredbo Sveta, ki določa splošna pravila za dodeljevanje finančne pomoči Skupnosti na področju vseevropskih omrežij, podpre finančna prizadevanja pri takšnih projektih;

ker lahko drugi finančni instrumenti, ki so na razpolago Skupnosti, kot strukturni skladi, Evropski investicijski sklad, podpora Evropske investicijske banke in programi v korist tretjih držav, pripomorejo, v nekaterih primerih celo odločilno, k uresničitvi projektov skupnega interesa, opredeljenih z Odločbo št. 1254/96/ES,

SPREJEL NASLEDNJO ODLOČBO:

Člen 1

Ta odločba opredeljuje ukrepe, ki jih je treba sprejeti z namenom ustvarjanja ugodnejšega okolja za uresničevanje projektov skupnega interesa v zvezi z vseevropskimi energetskimi omrežji in za interoperabilnost takšnih omrežij na ravni celotne Skupnosti.

Člen 2

1. Skupnost prispeva k ustvarjanju ugodnejšega okolja za razvoj vseevropskih energetskih omrežij tako, da po potrebi spodbuja naslednje ukrepe, ki jim pripisuje največji pomen:

- uresničevanje projektov tehničnega sodelovanja med subjekti, pristojnimi za vseevropska energetska omrežja, ki so udeleženi pri nemotenem delovanju evropskih medsebojnih povezav iz člena 2 Odločbe št. 1254/96/ES,

- sodelovanje med državami članicami v obliki medsebojnih posvetovanj s ciljem pospeševanja izvajanja postopkov odobritve projektov na vseevropskih energetskih omrežjih zaradi zmanjšanja zamud.

2. Komisija v tesnem sodelovanju z zadevnimi državami članicami sprejme vse ustrezne pobude, ki spodbujajo koordinacijo dejavnosti iz odstavka 1.

Člen 3

Skupnost prispeva k oblikovanju ugodnejšega finančnega okolja za razvoj vseevropskih energetskih omrežij, tako da:

1. lahko nudi finančno pomoč kot del ukrepov na vseevropskih energetskih omrežjih;. te ukrepe sprejme Komisija skladno z uredbo Sveta, ki določa splošna pravila za dodelitev finančne pomoči Skupnosti na področju vseevropskih omrežij;

2. upošteva projekte skupnega interesa, opredeljene v Odločbi št. 1254/96/ES, pri nudenju pomoči iz svojih skladov, instrumentov in finančnih programov, ki se uporabljajo za ta omrežja v okviru njihovih pravil in namenov.

Člen 4

Komisiji pri izvajanju ukrepov iz člena 2 pomaga odbor, ki je ustanovljen s členom 9(1) Odločbe št. 1254/96/ES, skladno s postopkom, določenim v členih 9(2) in (3) navedene odločbe.

Člen 5

Vsaki dve leti Komisija sestavi poročilo o izvajanju te odločbe, ki ga predloži Evropskemu parlamentu, Svetu, Ekonomsko-socialnemu odboru in Odboru regij.

Člen 6

Ta odločba je naslovljena na države članice.

V Bruslju, dne 28. marca 1996

Za Svet

Predsednik

A. Clo

[1] UL C 72, 10.3.1994, str. 15.

[2] UL C 195, 18.7.1994, str. 33.

[3] UL C 217, 6. 8 1994, str. 26.

[4] Mnenje Evropskega parlamenta z dne 18. maja 1995 (UL C 151, 19.6.1995, str. 232), Skupno stališče Sveta z dne 29. junija 1995 (UL C 216, 21.8.1995, str. 38) in Sklep Evropskega parlamenta z dne 26. oktobra 1995 (še ni objavljen v Uradnem listu).

[5] UL L 161, 29.6.1996, str. 147.

--------------------------------------------------